અફઘાનિસ્તાનમાં ઈસ્લામિક સ્ટેટની ઘૂસણખોરી ચિંતાજનક છે. અફઘાનિસ્તાનમાં આતંકવાદી સંગઠન આઇએસ પગ જમાવવા મથી રહ્યું છે ને તેનું કારણ શું તે સમજવા જેવું છે. ઇરાક અને સીરિયામાં કારમો પરાજય વેઠ્યા પછી ઇસ્લામિક સ્ટેટને પગ જમાવવા કોઈ દેશ જોઈએ ને કટ્ટરવાદના પ્રભાવના કારણે અફઘાનિસ્તાન એ દેશ બની શકે તેમ છે. ઈસ્લામિક સ્ટેટને આતંકવાદ માટે જે નાણાં જોઈએ તે પણ અફઘાનિસ્તાનમાંથી મળી શકે તેમ છે. દર વર્ષે અફઘાનિસ્તાનમાં આશરે નવ હજાર ટન અફીણનું ઉત્પાદન થાય છે. અફીણ વેચીને પૈસા કમાવવા અને એ રકમ દ્વારા આધુનિક હથિયારો વસાવવાનું આતંકવાદી સંગઠનોને ફાવી ગયું છે. તાલિબાન પણ એ ધંધો કરતું અને હવે ઇસ્લામિક સ્ટેટ પણ એ જ રસ્તે છે. તાલિબાન બાદ ઇસ્લામિક સ્ટેટ પણ અફઘાનિસ્તાનમાં અફીણના ધંધા પર કબજો કરવા મથી રહ્યું છે તેના કારણે બંને સામસામે આવી ગયાં છે.